**Ил яҙмышы – ирҙәр иңендә**

Минең алдымда текст ята. “Һуғышҡа китер алдынан уйланыуҙар” тип атала, Я. Хамматовтың “Төньяҡ амурҙары”нан алынған ул. Бер нисә көн эссе яҙыуға тотона алмай ҡаңғырҙым. Сөнки текст атамаһы бөгөнгө көнгә ауаздаш. Ҡаһым һуғышҡа китер алдынан борсолоулы уйҙар кисерһә, ә мин, был ваҡиғаларҙан 200-ҙән ашыу йыл үткәс, ил һаҡларға киткәндәрҙең хәсрәт үҙ күҙҙәрем менән күрҙем, һәм Ҡаһымдың уйланыуҙары миңә күскәндәй булды.

Эйе, ил яҙмышы – ирҙәр иңендә мәҡәле беҙҙең халыҡ өсөн яҙылмаған ҡанун булараҡ йәшәй. Элек тә, хәҙер ҙә ил сигендә хәүеф тыуҙымы – ирҙәр ат эйәрләгән. Ил эсендә барған үҙ-ара аңлашылмаусанлыҡтар күпмелер ваҡытҡа онотолоп торған, һәм ирҙәр, ғаиләһен, ата-әсәһен ҡалдырып яу сапҡандар.

1812 йылғы Ватан һуғышы ҡаһарманы Ҡаһым, - йәш булыуына ҡарамаҫтан, ил ағаһы дәрәжәһенә лайыҡ шәхес. Шуға ла уның үҙ яҡындары хәлен ҡайғыртыуҙан тыш, һуғышҡа алынғандар тураһында ла, ауылдарҙа тороп ҡалағандар хаҡында ла уйланыуы аңлашыла кеүек.

Ысындап та, ике быуат үткәндән һуң, беҙҙең заман ир-аттары ла Ҡаһым түрә кисергәнде үҙ башынан үткәрҙе... Яңыраҡ мобилизацияға эләккәндәрҙе оҙатырға йыйылған майҙанда, һәр уҙамандарҙың йөҙөндә хәсрәт сатҡыларын күрҙек. Кемдер ҡарт әсәһенә, кемдер ғаиләһенә етерлек утын әҙерләп өлгөрмәгәнлегенә, йә булмаһа, бесәне алдырылмағанлығына борсола. Ҡаһым түрә йәшәгән заман менән бөгөнгө көндәге булып торған хәлдәрҙең уртаҡлығы ошонда. Сөнки барыһы ла йырҙа йырланғанса, “ил саҡыра изге яуға” тип, Ватан һаҡларға юлланалар.

Ҡаһымдың уйҙары, беҙҙең, хәҙерге йәштәрҙең дә күңелебеҙгә инеп урын алғандай булды. Шул уҡ ваҡытта, хәҙергә һалдаттарҙы оҙатҡанда, бөгөнгө көндә Ҡаһымға тиң булырҙай батыр булырмы, тигән уй ҙа киогәйне башҡа. Тыныс мәлдәрҙә йәшәп өйрәнгән егеттәргә бындай сифат хас түгел кеүек ине. Әммә һәр заман үҙ геройҙарын тыуҙыра икән. Тимәк, илебеҙ яҙмышы - бөгөн дә ышаныслы ҡулдарҙа.